Waterbeperkings in Rustenburg duur voortFoto: Argieffoto Die munisipaliteit het Maandag bevestig dat streng waterbeperkings in Rustenburg in Noordwes voortduur. Die munisipaliteit het dié beperkings verlede week op die dorp ingestel weens die voortslepende droogte en dorpenaars se hoë waterverbruik. Die beperkings tree elke middag vanaf 17:00 tot 05:00 die volgende oggend in werking. Inwoners van Geelhout het die afgelope week geen water in hul krane nie. Luidens die verklaring sou watertoevoer egter Maandagaand omstreeks 18:00 in dié gebied herstel word. David Magae, woordvoerder van die munisipaliteit, het in ŉ verklaring om verskoning aan inwoners van Tlhabane-Wes gevra vir die gebrek aan watertoevoer in dié gebied. Die pomp by die nywerheidsreservoir wat water na Geelhout pomp, het boonop te midde van die waterbeperkings ingekonk. Volgens Magae het die munisipaliteit onverpoos gewerk om die pomp so gou as moontlik te herstel nadat die probleem geïdentifiseer is. Magae verduidelik dat die vraag na water in die gebied die aanbod oorskry, wat verder druk op die watervoorraad plaas. “Barnardsvlei het in die vroeë oggendure slegs 14% van die watertoevoer in die stelsel aangeteken. Indien verbruikers, insluitende nywerhede en myne, nie hul waterverbruik aansienlik verminder nie, kan die stelsel heeltemal uitgeput word. Dan sal daar geen water voorsien kan word nie.” Maroela Media het vroeër berig die dorp se reservoirs het geen kapasiteit nie en daar sal geen water vir inwoners, ondernemings of nywerhede beskikbaar wees nie indien die normale verbruik van water voortgaan.